Liikenneministeri Anne Berner vapautti taksialan, taksimiesten keskuudessa muhii yhä kapina. Erityisesti haukkuja saavat perussuomalaiset takinkäännöstään.

Huhtikuussa taksikuljettajat osoittivat mieltään liikennepalvelulakia vastaan.

Eduskunta hyväksyi kiistellyn taksilain 19. huhtikuuta. Taksiyrittäjien kritiikki lakia kohtaan ei ole laantunut, päinvastoin. Poliitikot saavat kuulla kunniansa.

Pitkään taksialalla toiminut Kim Lindholm on espoolainen, aktiivinen perussuomalainen. Hän ei säästä omaa puoluettaan kritiikiltä.

- Jatkuvasti ennen vaaleja annettiin kovia lupauksia. Takki kääntyi sitten kokonaan.

- Viime kesänä puolueneuvoston kokouksessa puoluejohto, Timo Soini, Jussi Niinistö, Riikka Slunga-Poutsalo, he kaikki sanoivat, että tämä ei tule toteutumaan. Että siitä tehdään vaikka hallituskysymys, että ennen liikenneministeri Anne Berner lähtee hallituksesta kuin tämä menee läpi, Lindholm kertoo.

Taksi Helsingin hallituksen puheenjohtajan Jukka Kuusiston mukaan takinkääntö ei koskenut vain perussuomalaisia.

- Helsingin Sanomat teki omalla tavallaan palveluksen vaalikoneessa ennen 2015 eduskuntavaaleja ja kysyi taksialasta. Siellä yli 70 prosenttia eduskuntaan valituista oli sitä mieltä, että nykyinen taksijärjestelmä on hyvä.

Taksiyrittäjä Terho Pitkänen ihmettelee, miten lopulta taksialan vapauttamista vastustaneetkin kansanedustajat äänestivät sen puolesta.

- Miksi esimerkiksi kokoomus käänsi takkinsa? Siellä oli selkeää visiota, ettei tähän ehdotukseen suostuta. Sitten kokoomus käänsi takkinsa, sitten persut käänsi takkinsa. Ihmetyttää, onko paine hallituskumppaneita ja yksittäisiä kansanedustajia kohtaan niin kova, että se murskaa omat mielipiteet, Pitkänen päivittelee.

Kim Lindholmin mukaan perussuomalaiset menetti taksiyrittäjät ja -kuljettajat äänestäjinä. EVE TEIVAINEN

Harmaa talous

Uusi taksilaki vapauttaa taksilupien määrän. Jatkossa kuka tahansa hyvämaineinen henkilö saa liikennöintiin oikeuttavan taksiluvan. Kuljettajalle riittää kuljettajakoe. Jatkossa myös melkein mikä tahansa ajoneuvo kelpaa taksiksi, vaikka traktori tai mopoauto.

- Siellä on kuorma-autoa, henkilöautoa... Tässä ei synny kilpailuneutraalia tilannetta, koska kaikki kalustohan pitäisi olla samanlaisen verokohtelun, käyttömaksukohtelun ja ammattiliikenteen kohtelun kohteena, Kuusisto sanoo.

Taksialan vapauttaminen lisää melko varmasti harmaata taloutta. Lakiin sorvattiin lopulta, että takseissa pitää olla taksamittari tai jokin muu luotettavasti hintaa määrittelevä laite tai järjestelmä.

Käytännössä se voi olla kännykkä, jossa on taksimittarisovellus. Nykyisin on sinetöidyt mittarit ja kuukausiyhteenvedot. Jukka Kuusisto näyttää kolmella kännykällä, miten harmaa taksikuski voi toimia.

- Tämä on se kännykkä, jolla mä toimin Y-tunnuksella. Tämä taas on se, jolla mä toimin vähän kuin sun Y-tunnuksella. Ja tällä yhdellä mä en toimi ollenkaan Y-tunnuksella. Neljällä eurolla saa applikaation, taksamittarin puhelimeen, Kuusisto toteaa.

- Miten, jos esimerkiksi Helsinkiin laitetaan tuhat autoa lisää. Mä hommaan esimerkiksi itselleni yhden auton lisää ja anon luvat. Millä kukaan mua kontrolloi? Sä tulet kyytiin, mä sanon, että anna kaksikymppiä, laitan taskuun ja vien perille. Tämä on ihan varma asia, että harmaa talous tulee lisääntymään, Terho Pitkänen sanoo.

- Ei poliisilla riitä resurssit, eihän niillä nytkään riitä valvomaan pimeitä takseja, saati sitten Uberia, Lindholm pohtii.

Taksiyrittäjä Terho Pitkänen uskoo, että Suomessa käy kuten Ruotsissa: taksia ajavia autoja on selvästi liikaa ajomäärään nähden. EVE TEIVAINEN

Mistä tingit?

Kuluttajille taksilaki on kaupattu sillä, että sen ansiosta lisääntyvät taksit, mutta myös taksimatkojen hinnat vapautuvat. Lisää takseja, halvemmat hinnat, enemmän ajoja. Ensi vuoden heinäkuun jälkeen ei takseissa ole enää ministeriön määräämiä taksoja.

Taksiyrittäjiä on Suomessa 8 000-9 000. Ala työllistää noin 30 000 henkilötyövuoden verran. Taksimiehet ihmettelevät, miten nykyistä pienemmillä taksoilla voi itsensä elättää.

- Mistä tingit? Otatko kuljettajan palkasta, joka on 7-15 euroa tunnissa? Auton vakuutuksista, jotka on 3 200-6 000 euroa vuodessa? Polttoaineesta et voi ottaa, veroista et voi ottaa, välityskeskuksen maksuista et voi ottaa. Kun laskee kaiken, mitä yrittäjälle siitä jää, niin me ollaan eurooppalaisittain aika halpa taksi asiakkaalle, Pitkänen sanoo.

- Kun katsotaan vertailua keskikyydin mukaan, joka esimerkiksi pääkaupunkiseudulla on noin kymmenen kilometriä. Siinä vertailussa me olemme Pohjoismaiden halvin taksi, jopa 30 prosenttia halvempi, Kuusisto kertoo.

Kuusiston mukaan taksiuudistuksessa heitetään kaikki palikat ilmaan ja katsotaan, mihin ne laskeutuvat. Vasta sen jälkeen ryhdytään miettimään, mikä meni pieleen.

- Oikeastaan mua huolettaa tässä pienyrittäjän asema, koska jos et tavoita taloudellisesti kannattavaa liikevaihtoastetta, teet konkurssin. Ämmässuon kaatopaikka on sitten sijoituspaikka tällaisille ihmisille.

- Vahvat ja isot yrityksen jäävät jäljelle. Tulee vähän sama tilanne kuin Ruotsissa, että autoja on selvästi liikaa ajomäärään nähden. Niin sanotuilla ulkopuolisilla yrittäjillä on se, että saadakseen jokapäiväisen leipänsä, yritetään jokaiselta asiakkaalta rosvota niin paljon kuin mahdollista. Sitten on Taksi Helsinki ja vastaavat isot yritykset, joilla on kiinteä hinta ja hyvä brändi takana, Pitkänen uskoo.

Maaseutu on oma lukunsa. Uuden lain tullessa voimaan päivystysvelvoite poistuu. Se tarkoittaa, että öiseen aikaan voi olla vaikea saada autoa, ja jos saa, hinta voi olla mitä tahansa.

Yrittäjyyttä?

Laajemmassa mitassa taksialan vapauttamisessa on kyse hallituksen halusta vapauttaa kilpailua ja niin sanottua alustataloutta. Melkein kuka tahansa voi digitaalisessa maailmassa ryhtyä " yrittäjäksi " . Taksialaa on jo ravistellut Uber, omatoimikuskit, jotka ajavat kyytejä mobiilisovelluksen avustuksella.

- Siinä ei todellakaan synny yritystä, ei yrittäjyyttä. Puhumme isosta rakenteellisesta muutoksesta, joka otetaan Suomessa avosylin vastaan. Me olemme toimialana nyt tämän myrskyn pyörteissä. Majoituspuolella on Airbnb, joka toimii ihan samalla tavalla. Jos sä ryhdyt hotelliyrittäjäksi, siihen liittyy paljon erilaista sääntelyä. Jos alat vuokraamaan kämppää Airbnb:n kautta ja kotiutat tulot, niin kukas siihen puuttuu, Kuusisto miettii.

Viime käänne taksisaagassa on, että muutoksia voimakkaasti ajava liikenneministeriö on ujuttamassa eteenpäin mahdollisuutta kuljettaa asiakkaita ilman liikennelupaa. Se koskisi majoituspalveluja tarjoavia yrityksiä.

- Se liikennelupa on tässä ollut perusydin, niin minkä ihmeen takia sinne pitää saada mahdollisuuksia toimia ilman liikennelupaa, kun kaikki saavat sen, jos täyttävät kriteerit. Jos huhtikuussa hyväksytty laki meni noin pieleen, se pitäisi sitten katsoa uudestaan muiltakin osin, Suomen Taksiliiton liittohallituksessakin istuva Kuusisto sanoo.

40 000 ääntä

Perussuomalaiset poliitikot perustelivat takinkääntöään sillä, että Suomen Taksiliittokin olisi lopulta hyväksynyt liikenneministeri Bernerin (kesk) esitykset. Taksimiehet tyrmäävät senkin selityksen. Taksiliitto oli toki loppuun asti valmistelussa mukana, koska se halusi vaikuttaa asioihin, vaikka se olikin eri mieltä.

- Toimiala näkee itsekin, että siellä on viilattavaa ja väännettävää, mutta on ollut selkeästi liiton tavoite säilyttää nykyisen kaltainen organisoitu taksiliikenne, Kuusisto sanoo.

Lopputuloksena kaikesta perussuomalaiset eivät enää ole taksipuolue.

- Suurin osa takseista äänesti perussuomalaisia ennen tätä kevättä. Kun olimme huhtikuussa mielenosoituksessa asema-aukiolla, kyselin takseilta Hangosta Ouluun. He olivat yksissä tuumin päättäneet, että persuja ei enää äänestetä, koska nämä käänsivät takkinsa. Veikkaan, että valtakunnallisesti menetettiin 40 000 ääntä tämän takia, Kim Lindholm sanoo.